ທ່ານ Biden ວ່າ ການ​ຄ້າ​ເສລີ ຈະຊ່ວຍໃຫ້ ເສດຖະກິດ ເຕີບໂຕ
ຮອງປະທານາທິບໍດີ Biden ກ່າວ​ວ່າ ລັດຖະບານທ່ານໂອບາມາຫວັງ​ວ່າ ຂໍ້​ຕົກລົງ​​ເຫຼົ່ານີ້ ຈະກວມລວມ ຫຼາຍໄປກວ່າການ​ຕັດພາສີ​ສິນຄ້າ ​ແລະກຳຈັດ​ລະບຽບ​ການ​ຕ່າງໆ​
ຮອງປະທານາທິບໍດີ Joe Biden ກ່າວວ່າ ສະຫະລັດ ຫວັງທີ່ ຈະໃຊ້ ຂໍ້ຕົກລົງການຄ້າເສລີ ທີ່ໄດ້ມີການສະເໜີໄປແລ້ວ ໃນ ຂົງເຂດມະຫາສະມຸດປາຊິຟິກ ແລະອີກສະບັບນຶ່ງກັບສະຫະ ພາບຢູໂຣບນັ້ນເພື່ອດັດແປງແກ້ໄຂໃໝ່ລະບຽບການຄ້າຂອງ ໂລກ ຢູ່ໃນຄໍາຖະແຫລງ ຕໍ່ກອງປະຊຸມຂອງບັນດາຜູ້ສົ່ງສິນຄ້າອອກ ໃນວັນສຸກວານນີ້ ທ່ານ Biden ກ່າວວ່າ ລັດຖະບານທ່ານ Obama ຫວັງວ່າ ຂໍ້ຕົກລົງເຫຼົ່ານີ້ ຈະກວມລວມໄປກວ່າການຕັດພາສີສິນຄ້າ ແລະ ກຳຈັດລະບຽບການຕ່າງໆທີ່ເປັນອຸບປະສັກຂັດຂວາງ ຕະຫຼອດທັງກຳແພງກີດກັນທາງດ້ານການຄ້າອື່ນໆ ທ່ານກ່າວວ່າ ພາຄີຂ້າມມະຫາສະມຸດປາຊີຟິກ ຫຼື Trans-Pacific Partnership ມີຄວາມສຳຄັນຫຼາຍກໍຍ້ອນວ່າ “ກົງຈັກເສດຖະກິດຂອງໂລກໄດ້ຫັນປ່ຽນໄປທາງຕາເວັນອອກ,” ແລະຂົງເຂດເອເຊຍ ປາຊິຟິກ ຈະປະກອບເປັນການເຕີບໂຕຂອງເສດຖະກິດສ່ວນໃຫຍ່ ໃນຫ້າປີຂ້າງໜ້ານີ້ ທ່ານ Biden ເວົ້າວ່າ ສະຫະລັດຍັງມີຄວາມຕັ້ງໃຈ ທີ່ຈະຊຸກຍູ້ໃຫ້ມີຄວາມຄືບໜ້າ ກ່ຽວກັບຂໍ້ຕົກລົງການຄ້າເສລີ ກັບສະຫະພາບຢູໂຣບອັນເປັນຄວາມສຳພັນຊຶ່ງໃນເວລານີ້ໄດ້ມີການຄ້າຂາຍແລະການລົງທຶນ 5 ພັນຕື້ໂດລາ ກັບສະຫະລັດ ນອກນັ້ນຮອງປະທານາທິບໍດີສະຫະລັດ ຍັງຮຽກຮ້ອງໃຫ້ບັນດາເຈົ້າໜ້າທີ່ຈົ່ງເລັ່ງລັດ ການປະຕິຮູບລະບົບຄົນເຂົ້າເມືອງຂອງສະຫະລັດ ທ່ານ Biden ກ່າວວ່າ ມັນເປັນທີ່ໂງ່ຈ້າ ສຳລັບສະຫະລັດ ຈະໃຫ້ການຕ້ອນ ຮັບນັກສຶກສາທີ່ສະຫລຽວສະລາດທາງດ້ານ ວິທະຍາສາດແລະວິສະວະ ກຳຈາກທົ່ວໂລກ ເພື່ອໃຫ້ໄດ້ຮັບການສຶກສາຢູ່ທີ່ນີ້ ແລະຫລັງຈາກນັ້ນກໍ ເຮັດໃຫ້ເປັນທີ່ຫຍຸ້ງຍາກສຳລັບພວກເຂົາເຈົ້າຢາກຢູ່ທີ່ນີ້ ແລະຊ່ວຍເຮັດ ໃຫ້ເສດຖະກິດເຕີບໂຕ ຫລັງຈາກເຂົາເຈົ້າຮຽນຈົບແລ້ວ